Aida Abadžić Hodžić

Aida Abadžić Hodžić (rođena 1970) jest historičarka umjetnosti i likovna kritičarka. Redovna je profesorica historije umjetnosti na Filozofskom fakultetu u Sarajevu. Diplomirala je na Filozofskom fakultetu u Zagrebu, na Odsjeku za historiju umjetnosti i na Odsjeku za romanistiku: francuski jezik i književnost. Na istom Fakultetu studirala je i dvogodišnji studij iz oblasti muzeologije. Godine 2003. magistrirala je na Odsjeku za povijest umjetnosti, na Katedri za modernu umjetnost i vizualne komunikacije Filozofskog fakulteta u Zagrebu. Godine 2008. doktorirala je na Katedri za historiju umjetnosti na Filozofskom fakultetu u Sarajevu, iz oblasti savremene bosanskohercegovačke umjetnosti u evropskom likovnom kontekstu.

Od 1999. godine predaje na Akademiji likovnih umjetnosti u Sarajevu, na Muzičkoj akademiji i Filozofskom fakultetu u Sarajevu.

Pokrenula je i uređivala prvi bosanskohercegovački časopis iz oblasti savremenih vizuelnih umjetnosti, likovne kritike i teorije Vizura. Objavljuje likovnu kritiku i prikaze s područja moderne i savremene umjetnosti, prijevode s francuskog i engleskog jezika. Predstavnica je Bosne i Hercegovine u Forumu slavenskih kultura – međunarodnoj organizaciji za promociju kulturne i naučne saradnje među zemljama slavenskog govornog područja, sa sjedištem u Ljubljani te u Evropskom centru za moderne jezike (ECML) Vijeća Evrope, sa sjedištem u Grazu. Članica je međunarodne asocijacije likovnih kritičara (AICA) sa sjedištem u Parizu.

Autorica je nekoliko značajnih likovnih monografija i brojnih izlagačkih projekata u zemlji i inostranstvu, između ostalih u Palais UNESCO u Parizu, Museo Correr u Veneciji, Pera Museum u Istanbulu, Umjetničkom paviljonu u Zagrebu. Za knjigu Bosanskohercegovačka grafika 20. stoljeća: šezdesete i sedamdesete godine 20. stoljeća u kontekstu moderniteta i postmoderniteta dobitnica je nagrade za poseban doprinos umjetnosti na Sajmu knjige u Sarajevu 2011. te nagrade "Hasan Kaimija" (2013). Knjiga "Selman Selmanagić i Bauhaus", u dopunjenom izdanju, prevedena je i na njemački jezik i predstavljena u Bauhaus arhivu u Berlinu, u okviru Godine evropskog kulturnog naslijeđa (ECHY 2018).

 Bibliografija 
 Stilska i normativna de-komponiranja: o modernom i postmodernom u likovnim umjetnostima u 20. stoljeću, Tugra, Sarajevo, 2008.
 Bosanskohercegovačka grafika 20. stoljeća, Tugra, Sarajevo, 2011.
 Selman Selmanagić i Bauhaus, Sarajevo, 2014.
 Selman Selmanagic und das Bauhaus, Berlin, 2018.
Slike suvremenosti: ogledi o arhitekturi, fotografiji i umjetnosti, 2019.
Behaudin Selmanović Selman, Sarajevo, 2019.

 Literatura 
 Spomenica 60. godišnjice Filozofskog fakulteta u Sarajevu (1950–2010), Filozofski fakultet, Sarajevo 2010, 145-146.

 Reference 

 Vanjski linkovi 
 Akademija likovnih umjetnosti Sarajevo Prof. dr. Aida Abadžić Hodžić
 Uni-Heidelberg Aida Abadžić Hodžić 
 BH. GRAFIKA 20. STOLJEĆA: promocija knjige Aide Abadžić Hodžić 
Selman Selmanagić – eine europäische Biographie 
Behaudin Selmanović, najveći slikar kojeg su Pljevlja ikada imala
https://faktor.ba/vijest/dodjelom-priznanja-vkbi-obiljezio-28-godisnjicu-osnivanja-i-djelovanja/109130

Kategorija:Rođeni 1970.
Kategorija:Biografije, Zagreb
Kategorija:Bosanskohercegovački historičari umjetnosti
Kategorija:Katedra za historiju umjetnosti Filozofskog fakulteta u Sarajevu
Kategorija:Živi ljudi